Η **Λίμνη Αματιτλάν** (ισπαν. *Lago Amatitlán*) είναι λίμνη που βρίσκεται μέσα στην ομώνυμη καλδέρα, στη νοτιοκεντρική Γουατεμάλα, αρκετά κοντά στην Πόλη της Γουατεμάλας. Επειδή βρίσκεται πάνω στα κεντρικά υψίπεδα της χώρας, η επιφάνειά της έχει υψόμετρο 1.187 μέτρα πάνω από την επιφάνεια της θάλασσας. Το μέγιστο βάθος της είναι 33 μέτρα και έχει έκταση 15,2 τετρ. χιλιόμετρα, ενώ ο μέσος όγκος του νερού της είναι 286 εκατομμύρια κυβικά μέτρα (περίπου επταπλάσιος του μέγιστου όγκου νερού της Λίμνης του Μαραθώνα).

Ο μεγαλύτερος τροφοδότης της Αματιτλάν σε νερό είναι ο ποταμός Βιγιαλόμπος, ενώ τα νερά της εκρέουν στον ποταμό Μιτσατόγια, παραπόταμο του ποταμού Μαρία Λίντα. Η ομώνυμη πόλη Αματιτλάν είναι κτισμένη στην αρχή του ποταμού Μιτσατόγια. Επειδή η λίμνη έχει έναν στενό πορθμό στη μέση της, ανεγέρθηκε εκεί ένα φράγμα με διέλευση σιδηροδρόμου από τη στεφάνη του, χωρίζοντας τη λίμνη σε δύο υδάτινα σώματα με διαφορετικές φυσικές, χημικές και βιολογικές παραμέτρους: το βορειοδυτικό και το νοτιοανατολικό.

Η λίμνη χρησιμεύει σήμερα για λήψη νερού, αναψυχή και τουρισμό, με περίπου δέκα χιλιάδες επισκέπτες ετησίως. Οι κυριότερες δραστηριότητες αναψυχής είναι η κολύμβηση, η ερασιτεχνική αλιεία, το θαλάσσιο σκι και η ιστιοπλοΐα.

Ιστορικά στοιχεία
-----------------

Το 1850 η λίμνη χρησίμευε ως τόπος για λουτρά και ανοιξιάτικο «θέρετρο». Οι θερμές πηγές κοντά στη νότια όχθη της ήταν επίσης δημοφιλείς.

Στα μέσα του 19ου αιώνα η λίμνη είχε άφθονες καραβίδες, μικρά ψάρια και άλλα φαγώσιμα είδη, που αλιεύονταν και πωλούνταν στην ευρύτερη περιοχή, στις αγορές της οποίας σπανίως πωλούνταν τότε θαλασσινά.

Ρύπανση
-------

Η λεκάνη απορροής της Λίμνης Αματιτλάν περιέχει και την Πόλη της Γουατεμάλας. Ως επίπτωση αυτού, μεγάλες ποσότητες αστικών και βιομηχανικών λυμάτων, καθώς και μισό εκατομμύριο τόνοι ιζημάτων μεταφέρονται ετησίως στη λίμνη μέσω του ποταμού Βιγιαλόμπος. Η Αματιτλάν είναι έτσι πολύ ρυπασμένη, με αυξανόμενο ευτροφισμό και εναπόθεση ιζημάτων. Η χρησιμότητα της λίμνης ως πόρος υδρεύσεως και αρδεύσεως έχει έτσι μειωθεί, όπως και η ψυχαγωγική της αξία. Οι δύο μεγάλες προσπάθειες καθαρισμού της, στις αρχές της δεκαετίας του 1990 και το 2015, έμειναν ημιτελείς.

Παλαιές φωτογραφίες
-------------------

* Στην όχθη της λίμνης το 1897Στην όχθη της λίμνης το 1897
* Αρχές του 20ού αιώναΑρχές του 20ού αιώνα
* Μικρογραφία της λίμνης στον ζωολογικό κήπο «La Aurora» της Πόλης της Γουατεμάλας, περ. 1925Μικρογραφία της λίμνης στον ζωολογικό κήπο «La Aurora» της Πόλης της Γουατεμάλας, περ. 1925

Παραπομπές
----------

1. ↑  INSIVUMEH. «Indice de lagos». Ανακτήθηκε στις 13 Ιουλίου 2008.
2. 1 2  Baily, John (1850). *Central America; Describing Each of the States of Guatemala, Honduras, Salvador, Nicaragua, and Costa Rica*. Λονδίνο: Trelawney Saunders. σελ. 60.
3. ↑  Reyna, Evelyn Irene. «Integrated Management of the Lake Amatitlan Basin: Authority for the Sustainable Management of Lake Amatitlan and its Basin». Αρχειοθετήθηκε από το πρωτότυπο στις 8 Ιανουαρίου 2009. Ανακτήθηκε στις 5 Μαρτίου 2009.
4. ↑  Global Nature Fund. «Lake Amatitlan - Guatemala». Ανακτήθηκε στις 13 Ιουλίου 2008.
5. ↑  Rodríguez, Manuel (30 March 2015). «Baldetti suspende plan para "limpiar" lago de Amatitlán» (στα ισπανικά). *Diario La Hora* (Γουατεμάλα). Αρχειοθετήθηκε από το πρωτότυπο στις April 23, 2015.. Ανακτήθηκε στις 23 April 2015.
6. ↑  Valdeavellano 1897, σελ. 200.

Πηγές
-----

* Anton, Danilo J. (1993). *Thirsty Cities: Urban Environments and Water Supply in Latin America*. Ottawa, Ont.: International Development Research Centre (IDRC). ISBN 0-88936-666-7. Αρχειοθετήθηκε από το πρωτότυπο στις 15 Νοεμβρίου 2014. Ανακτήθηκε στις 20 Ιουλίου 2023.
* Muñoz, c.· Velasquez, E.· Aragon, Y.R. (1978). *Estudio de aguas subterráneas en el Valle de la Ciudad de Guatemala* (στα Ισπανικά). Πόλη της Γουατεμάλας: Ministerio de Comunicaciones y Obras Publicas, Instituto Nacional de Sismología, Vulcanología, Meteorología e Hidrológica.
* Valdeavellano, Alberto G. (1897). «Orillas del Lago de Amatitlán» (στα ισπανικά). *La Ilustración Guatemalteca* (Γουατεμάλα) **I** (14).. Ανακτήθηκε στις 27 April 2015.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 315530444

 |

 |